CELEX: 62007FJ0131
Language: sk
Date: 2008-12-02
Title: Rozsudok Súdu pre verejnú službu (prvá komora) z 2. decembra 2008.#Barbora Baniel-Kubinova a i. proti Európskemu parlamentu.#Vec F-131/07.

ROZSUDOK SÚDU PRE VEREJNÚ SLUŽBU (prvá komora)
      z 2. decembra 2008
      Vec F‑131/07
      Barbora Baniel-Kubinova a i.
      proti
      Európskemu parlamentu
      „Verejná služba – Dočasní zamestnanci a pomocní zamestnanci vymenovaní za úradníkov v skúšobnej dobe – Článok 10 prílohy VII služobného poriadku – Nárok na diéty po vyplatení časti príspevku na usídlenie“
      Predmet: Žaloba podaná podľa článku 236 ES a článku 152 AE, ktorou B. Baniel-Kubinova a 13 ďalších úradníkov Parlamentu navrhujú zrušiť
         rozhodnutia Parlamentu, ktorými sa im nepriznávajú diéty podľa článku 10 prílohy VII služobného poriadku
      
      Rozhodnutie: Žaloba sa zamieta. Každý účastník konania znáša svoje vlastné trovy konania.
      
      Abstrakt
      1.      Úradníci – Náhrada výdavkov – Príspevok na usídlenie – Dočasní zamestnanci
      (Služobný poriadok úradníkov, príloha VII článok 5 ods. 1; podmienky zamestnávania ostatných zamestnancov, článok 24)
      2.      Úradníci – Náhrada výdavkov – Diéty – Podmienky priznania – Úradník v skúšobnej lehote, ktorému bol poskytnutý príspevok na
            usídlenie ako dočasnému zamestnancovi – Vylúčenie
      (Služobný poriadok úradníkov, článok 71; príloha VII články 5 a 10; podmienky zamestnávania ostatných zamestnancov, článok
            24 ods. 1)
      1.      Normotvorca Spoločenstva stanovuje v článku 24 podmienok zamestnávania ostatných zamestnancov nárok na príspevok na usídlenie
         pre dočasných zamestnancov, pričom vychádza z predpokladu, že aj bez istoty zamestnania ako úradník v trvalom služobnom pomere
         sa dočasní zamestnanci, ktorých predpokladaná doba služby je aspoň jeden rok, môžu chcieť integrovať vo svojom mieste výkonu
         práce stálym a trvalým spôsobom. Na pokrytie výdavkov, ktoré vyplývajú zo snahy vynaloženej na takéto integrovanie sa dočasným
         zamestnancom vypláca príspevok na usídlenie, hoci v prípade predpokladanej doby služby kratšej ako tri roky je len čiastočný.
      
      (pozri bod 20)
      2.      Už z jednoduchého porovnania článku 5 s článkom 10 prílohy VII služobného poriadku vyplýva, že osoba, ktorej bol ako dočasnému
         zamestnancovi poskytnutý príspevok na usídlenie podľa článku 24 odseku 1 podmienok zamestnávania ostatných zamestnancov, nemôže
         následne pri svojom vymenovaní za úradníka v skúšobnej dobe uplatňovať nárok na diéty, a to bez ohľadu na zmeny služobného
         postavenia. Keďže priznanie príspevku na usídlenie je podmienené zmenou bydliska dotknutej osoby do miesta výkonu práce, nemôže
         táto osoba následne s cieľom získať ďalšiu peňažnú výhodu, akou sú diéty, dôvodne tvrdiť, že jej usídlenie v mieste zamestnania
         je dočasné, na rozdiel od „skutočného“ miesta bydliska, ktoré sa nachádza v krajine jej pôvodu.
      
      Ak dotknutá osoba s cieľom získať príspevok na usídlenie predložila čestné vyhlásenie na preukázanie že miesto jej bydliska
         sa nachádza v mieste zamestnania, a priložila k tomuto vyhláseniu náležité dôkazy, administratíva je z dôvodov týkajúcich
         sa vzťahu dôvery, ktorý musí existovať medzi inštitúciou a jej úradníkmi, ako aj z dôvodu riadnej správy administratívy, oprávnená
         opätovne nepreskúmať otázku týkajúcu sa miesta bydliska dotknutej osoby, keď žiada o priznanie diét.
      
      (pozri body 27 a 30)